b"\n_START_ARTICLE_\nSant Mart\xc3\xad de Riutort\n_START_SECTION_\nHist\xc3\xb2ria\n_START_PARAGRAPH_\nEl lloc de Riutort \xc3\xa9s esmentat per primer cop a l'acta de consagraci\xc3\xb3 de Santa Maria de Formiguera, de l'any 1019: el paborde Salom\xc3\xb3 hi demana a l'arquebisbe de Arquebisbat de Narbona que es desplaci a consagrar l'esgl\xc3\xa9sia de Sant Mart\xc3\xad de Riutort, al\xc3\xa7ada per iniciativa seva. En el mateix document consta la donaci\xc3\xb3 a aquesta esgl\xc3\xa9sia per part del comte Guifr\xc3\xa9 II de Cerdanya d'un camp annex perqu\xc3\xa8 s'hi obri el cementiri.\n_START_SECTION_\nDescripci\xc3\xb3\n_START_PARAGRAPH_\n\xc3\x89s una petita esgl\xc3\xa9sia d'una sola nau coberta amb volta de can\xc3\xb3, cap\xc3\xa7ada a llevant -de fet, al sud-est- per un absis semicircular ornamentat amb lesenes i arcuacions llombardes. Interiorment, l'absis s'obre directament a la nau, sense arc presbiterial, i el fons de l'absis roman amagat rere un retaule barroc. Al costat septentrional hi ha una capella, tardana, i al meridional, una sagristia constru\xc3\xafda el 1807. Damunt del frontis occidental es constru\xc3\xad un campanar d'espadanya de forma piramidal, molt esvelt.\n_START_SECTION_\nMobiliari\n_START_PARAGRAPH_\nL'element mobiliari m\xc3\xa9s destacat \xc3\xa9s el retaule barroc del segle XVIII que tapa l'absis. D'altra banda, al bell mig del cementiri es conserva, capgirada, una pica baptismal."